Kedves családtagjaink, tanáraink, ismerősök és kedves ballagó diáktársak!

Az évek alatt sokat bámultam órák alatt a most is velem szemben lévő vadszőlőt falat. A matematika tanárnőnk mesélte, hogy már az ő kamaszkorában is itt volt. Úgy jártuk ki az iskolát, hogy ennek a vadszőlő falnak mindig más részlete volt a kilátásunk: az elején még a templomtoronnyal, tágas éggel, aztán egyre közelebb kerültünk a földhöz, mi is hozzá komolyodtunk az élethez és talán most már könnyebben elhagyjuk a megszokott teret, közeget, hiszen tizenkettedikre már a kijárathoz legközelebb eső osztálytermekben vagyunk, közel a kilépéshez.

Nagy örömmel vagyok most itt, főleg azért, mert tudom, van miért hálát adni és az elmúlt időszak elvonultsága meg is adta a keretet arra, hogy visszagondoljak az elmúlt évek eseményeire. Hogy el voltam zárva az iskolától, bár drasztikus is, de a leválásban, kívülről figyelésben segített.  Visszagondolhattam arra, hogy milyen unalmas ember lennék, ha mindaz, ami itt ért engem, nem alakít és segít elindulni a saját irányaimba. Nem igazán tudom buroknak nevezni azt a közeget, ahol egyszerre voltam részese vitáknak, feszültségeknek, egyszerre kerestem önmagam, kaptam személyes hit élményt és voltam a legfelszabadultabb. Mert őszintén mondom, hogy annyira talán még sose engedtem el magam, mint hetedik-nyolcadikban az osztálykirándulások alatt, amikor a buszban hatra fordulva énekeltünk teli torokból. Ezekben a teljesen banális helyzetekben éreztem meg, hogy van helyem itt, hogy lehetek őrült- és mindezzel együtt elfogadható, sőt pontosan idevaló lehetek a társaim közé.

Sokáig komolyan azt hittem, hogy maradni a könnyebb, gyávább út. Pedig fordítva. Háromszor is el akartam menni az iskolából, háromszor az évek során körbejártam magamban a kérdést kört- vajon megéri-e dobbanti a mélyvízbe, vajon van-e nekem helyem a nagyvilágban, nem fognak-e csonkítani rajtam. A maradásra utólag talán az bírt leginkább, hogy mindig álltak mellettem barátok, akikért önmagában megérte az iskolás lét. Azzal, hogy egy levegőt szívtam velük nap mint nap, együtt ültünk az órákon, együtt nőttünk fel, én már mindent megkaptam, amit szerettem volna ebben a közegben megélni.

A saját hitemre találásnak is színtere volt a Patrona.  Egyszer osztozón az volt a feladat, hogy egy rövid levelet kellett írni Isten nevében magadnak, majd ezt cserélgettük egymás között. Én a magaméra azt írtam: légy nyitott, ezt akartam tanácsolni magamnak, hogy ezzel lehetnék szervesebb része az osztályomnak. Amit kaptam a cserében pedig egyenes válasz volt a számomra: segítek by: Isten. Ilyen konkrétan kaptam válaszokat a társaimtól a problémáimra nem csak vallásos szinten, hanem mindenben is. De ami igazán megadta nekem egy életre az elindulást, az a 24h lelkigyakorlat volt. A nővérek szerveztek nekünk kilencedikben fakultatív lehetőséget a félévi hajrában, hogy néhány órára kiszakadjunk és imádkozzunk, és Istennek ennyi idő bőven elég volt, hogy a nővérkápolnában ülve megérintsen. Olyan erős Istenélmény fűz ide, hogy mindig megérint, ha oda ülhetünk be osztálymisére.

Hogy nem vagyok kollégista evidens módon sokak számára úgy tűnhet, mintha kimaradt

volna az életemből a Patrona esszenciája, de a magam számára teljesen világossá vált idővel, hogy mindenki pontosan azt kapta, amire szüksége volt. Nekem ezekre a barátokra, sorsokra körülöttem nap-mint nap, ezekre a beszélgetésekre, mélypontokra és vízválasztókra volt szükségem.  Talán csak évek múlva fogom teljesen megérteni, ha megértem.

Nem hiszem, hogy ki tudnám fejezni magam elég érthetően, ha fel akarnám vázolni, mit tanultam az itt eltöltött hat év alatt barátságról, vigaszról, keresztény létről.

Sokat szoktam hallani azt a sztereotípiát, hogy a lányiskolában a diákok maguk között elviselhetetlenek lehetnek, hogy a kibeszélésre megy el minden energia. Látok magunk között embereket, akik mosolyognak a folyosón, szeretetből képesek megdicsérni, bátorítani, szorítanak, drukkolnak és őszintén meghallgatnak. Jelen van persze a nehézség is, mint minden közösségben, egyikünk se szent, mégis élhető és építő tud lenni a közeg egy-egy embertől.

Hálás vagyok, hogy ilyen társak között nőhettem fel. Nemrég megtaláltam egy régi naplóm az elmúlt évekből és nem múlt el úgy nap, hogy valaki ne dobott volna fel, ölel meg, vagy beszélgetéssel erőt ad. Bár éreztem magam elveszettnek, de ez a fajta megtartottság végig kísért, maximum én nem láttam.

Hálás vagyok, mert bár szétszóródtunk az ország minden pontjára, de a karantén alatt mindenkit fogott valamilyen kapcsolati háló és nem vesztünk el vagy tűntünk el egymás számára. Hálás vagyok, hogy lehettem Kámfor apó megformálója azzal az egymondatos szereppel, hogy: Purinvázas ákombákom, magam pedig szublimálom!

Hogy megélhettem magam olyannak, amilyen vagyok és hogy csomó program adott volt, ami gazdagít: közösen jártunk egy évig az Urániába filmeket nézni, hetente volt szentségimádás megállni egy fohászra, néztük a sírós arcokat osztozón. Bár lehet más hangulatban furának tűnt, azért mégis csak sokat mond, hogy idegen emberek pusztán mert egymás tekintetében vannak, elérzékenyülnek. Mintha egymás arcában olvasnák Istent, vagy megérezve a másik lelkét érintődnek a tiszta találkozásban. Én is éltem át ilyet, láttam a többiekben Isten keze nyomát, bár lehet az a fizika órán elbambulva, egy lelkigyakorlaton beszélgetve vagy aközben történt, hogy a nagytesiben ültünk és hangosan, nagyokat nevetve néztünk egy Sandra Bullock filmet.

Az évek alatt ahogy egyre több mindenben kellett helytállni, tapasztaltunk meg egyre komolyabb, mélyebb szinten magunkból és a világról- ezek az események juttattak el minket ma ahhoz az ajtó közeli állapothoz, ahol vagyunk.

Például gyakszin, mint az életre való felkészítés előiskolájában megpróbálkoztuk tejjel sűríteni a borsólevest, vagy oda pörkölni a paprikás krumplit. Megvarrtuk életünk első ruhadarabját, egy- a kék köpenyre hajazó- csinos kis kötényt. Kihímeztük az akkor ballagóknak a tarisznyáját, ami most a mi vállunkon van.

Megszerveztük évfolyamszinten a 10es farsangunkat, ami nemcsak számunkra, hanem az egész iskolaközösség számára vált emlékezetessé- mert mindenki vállalt valamilyen feladatot és egységben tudtunk dolgozni.

A táncvizsga során megélhettük, hogy értékesek és becsülni valóak vagyunk-most egy másik szerepben, nőként, nem csupán diákként. Szép ruhában táncolva a szüleinkkel, a párunkkal, virágot kapva és ünnepelve közösen: ajándékká váltunk mi magunk is. Idén a szalagavató próbák jó hangulatában valami hasonló történt, boldog és önfeledt nők lehettünk.

Nem csak a tánc kötött minket össze a testvérosztályos fiúkkal, hanem a sok táborozás, evezés, közös program az évek alatt, ezek az emlékek biztos elkísérnek minket egy életre.

A cserediák programokban, Németországtól Spanyolországig segítettük egymást, ha meg kellett valamit oldani, közös projektmunkákat végeztünk, közösen mentünk világot látni és alkotni.

Az iskolai hittanversenyen lelkesen küzdöttünk a patronás wifi erejében bízva a dobogóért, amit hosszú évek kitartó munkájával sikerült elérni, erre pedig rettentően büszkék vagyunk.

Összességben lehet, hogy a most elmondott élmények elkövetkező húsz évben is pont így fognak megrendezésre kerülni, és ballagáskor ugyanígy meg lesznek említve- de mégis nekünk mindez egyszeri, egyedi, még ha a program ugyanaz is. Mint ahogy a vadszőlő fal is ugyanígy fog tovább lengedezni az utánunk jövőknek, de a mi személyes fejlődésünk, felnövésünk számunkra megismételhetetlenné válik.

Szeretnék köszönetet mondani a vezetőségnek, a szellemiségért, amivel működtetik az iskolát, az itt töltött éveink alatt egy ritka jó tanári gárda gyűlt össze, büszkék lehettünk a Patronás létünkre és hogy adott volt minden lehetőség a kibontakozásra. Azt is szeretem, hogy új árnyalatot kapott a sárga fal, hogy felújított, modern légkörben, tisztaságban és igényes, békés közegben tanulhattunk. Az emelt érettségik során derült ki sokunk számára, hogy a nekünk természetes környezet sokak számára nem adott. Itt marad utánunk a tornaterem és az új kosárpályára, amit nem mi fogunk fényesre koptatni. De nem baj, legalább láthattuk, ahogy ez is elkészült, összességében pedig a mi iskolánknak válik érdemévé.

Kedves Osztályfőnökeink, Anna nővér, Anita néni, Zsófi néni és osztályfőnökhelyettesein, Kriszta néni és Margó néni! Mindannyiunk nevében köszönöm, hogy végigvezettek minket ezen a hat éven, hogy igyekeztek jobb emberré formálni és hogy lázadásainkat a krisztusi értékek mentén próbálták irányba tenni. Sok szép pillanatban volt részünk együtt, és a biztos vezetés, a beszélgetések, amivel segítettek minket előre, az idő múltával is velünk maradnak majd.

Hálás vagyok a tanárainknak, mesterként néztem fel rájuk és számíthattam a tanácsaikra, szerető bátorításukra. Mindannyiuk Istentől kapott egyedisége a javunkra vált, örömet adott. Néhányukat megemlítem a teljesség igénye nélkül, egy rövid versben:

Megtanította például Györgyi néni

hogy Mátyás királynál nincs szebb férfi

Az angol tudás mellett Contantin Zita

a saját hitbeli szenvedélyét adta

Bakonyi Gergely és Deme Zsuzsa

a szívemet verssel mosta jobbra

ha nem lett volna Schwester Gemma

nem lenne ma a kezemben nyelvvizsga

a padlástermet szerető Pál tanár úr

Gitárral a kezében külön mámor

a szigorban humoros Kozma Anita

akinél a dolgozatom tollbetéttel volt írva

vagy történelem órán Tuzson Bernadett

akinél senki se volt lelkesebb.

Minden tanárunkat köszönet illeti,

csak versbe nem bírtam mind a félszázat belevenni.

Fogadják nagy-nagy szeretettel és hálás rágondolással az elmúlt sok évért a most átadásra kerülő virágokat és a borokat. (virág és bor átadás)

Köszönjük a Boldogasszony Iskolanővéreknek, hogy nem csak fenntartóként, hanem ima háttérként is jelen voltak a számunkra. Mi is a rend közösségének részévé váltunk és megismerve a lelkiséget gyarapodtunk, keresztény fiatal felnőttekké váltunk.

Köszönetet szeretnék mondani a szülőknek, a saját szüleimnek is, hogy ide szántak és bíztak bennünk és abban, hogy idővel rátalálunk a saját identitásunkra, amiben gyökeret verhetünk és támogatóan szemmel vigyáztak minket végig a hat év alatt.

Kedves Végzős Diáktársaim!

Biztos nem csak én érzem úgy, a most kimaradt másfél év miatt, hogy szívesen újrakezdeném a Patronás létet hetediktől fogva. Azért, hogy pont azokkal az emberekkel kerültem egy osztályba, közösségbe, akik most itt ülnek, külön-külön hálás vagyok. Nincs olyan köztetek, aki ne tanított volna meg valamit, ne adott volna hozzá a saját világképemhez. Szívből kívánom, hogy mindannyiunk élete váljon Krisztus nagyobb dicsőségére. ,,Kész vagyok öntudatos, hitemben és tudásomban érett nővé formálódni, hogy életem egésze egyházam, hazám, iskolám javát szolgálja.” Remélem, hogy a hetedikesen letett fogadalmunkat sikerül valóra váltani a falakon kívül is.

Kedves Itt maradók diáktársak!

Szívből kívánom, hogy a Patronás lét minden ajándékát átélhessétek az itt töltött évek alatt, és legalább annyival gazdagodhassatok, mint mi. Jelképesen most tovább adjuk nektek az iskola zászlóját, hogy ti legyetek a fény a világban, képviselve ezzel az iskolát, aminek mi most búcsút mondunk.